CELEX: 
Language: lt
Date: 2018-12-13 00:00:00
Title: KOMISIJOS DELEGUOTASIS REGLAMENTAS (ES) …/... kuriuo skatinant naudoti MVĮ augimo rinkas Europos Parlamento ir Tarybos direktyvos 2014/65/ES taikymo tikslais iš dalies keičiamos Komisijos deleguotojo reglamento (ES) 2017/565 nuostatos, susijusios su tam tikromis registracijos sąlygomis

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Kapitalo rinkų sąjungos esmė – sudaryti palankesnes sąlygas ES įmonėms naudotis rinkoje prieinamais finansavimo šaltiniais kiekviename jų plėtros etape. Nuo kapitalo rinkų sąjungos veiksmų plano paskelbimo ES padarė nemažą pažangą didindama finansavimo šaltinius įmonėms laipsniškai plečiant veiklą ir visoje ES plėsdama galimybes gauti rinkos finansavimą. Jau įdiegtos naujos taisyklės, kuriomis siekiama didinti ES rizikos kapitalo fondų („EuVECA“) investicijas į pradedančiąsias ir vidutines įmones. Kartu su Europos investicijų fondu Komisija taip pat pradėjo įgyvendinti Visos Europos rizikos kapitalo fondų fondo programą „VentureEU“, kuria siekiama skatinti investicijas į novatoriškas pradedančiąsias ir veiklą plečiančias įmones visoje Europoje. Priimtos naujos prospektų taisyklės, kuriomis siekiama padėti įmonėms pritraukti lėšų viešosiose rinkose leidžiant nuosavo kapitalo ir skolos priemones. Kuriamas naujas ES augimo prospektas, skirtas mažosioms ir vidutinės kapitalizacijos įmonėms, norinčioms pritraukti lėšų visoje ES. Be to, siekdama didinti pradedančiųjų įmonių ir verslininkų galimybes gauti finansavimą, Komisija pasiūlė investicijomis ir skolinimu grindžiamų sutelktinio finansavimo platformų Europos ženklą (toliau – Europos sutelktinio finansavimo paslaugų verslui teikėjai).
            
            
               Tačiau reikia daugiau pastangų kuriant palankesnę reglamentavimo sistemą, kurioje būtų sudaromos sąlygos mažosioms ir vidutinėms įmonėms (MVĮ) gauti viešąjį finansavimą. To turėtų būtų siekiama visų pirma skatinant naudoti MVĮ augimo rinkų ženklą, sukurtą Finansinių priemonių rinkų direktyva II (FPRD II)
                  1
               , ir, viena vertus, nustatant tinkamą pusiausvyrą tarp investuotojų apsaugos bei rinkos vientisumo, o, kita vertus, vengiant nereikalingos administracinės naštos.
            
            
               2017 m. birželio mėn. paskelbtoje kapitalo rinkų sąjungos veiksmų plano laikotarpio vidurio peržiūroje
                  2
                Komisija daugiau dėmesio skyrė MVĮ galimybėms patekti į viešąsias rinkas. Šiomis aplinkybėmis Komisija įsipareigojo paskelbti „poveikio vertinimą, kurį atliekant bus nagrinėjama, ar tiksliniais atitinkamų ES teisės aktų pakeitimais būtų galima sukurti proporcingesnę reglamentavimo aplinką, kuri būtų palanki MVĮ įtraukimui į viešųjų rinkų prekybos sąrašus“. 
            
            
               Į biržos prekybos sąrašus įtrauktos naujos MVĮ yra pagrindinis naujų investicijų ir darbo vietų kūrimo variklis. Neseniai į prekybos sąrašus įtrauktų įmonių metinis augimas ir darbuotojų skaičiaus didėjimas dažnai yra spartesnis nei privačių įmonių. Į biržos prekybos sąrašus įtrauktos įmonės yra mažiau priklausomos nuo bankų finansavimo ir naudojasi įvairesniais investuotojais, turi geresnes sąlygas pasinaudoti papildomomis nuosavo kapitalo ir skolų finansavimo galimybėmis (per antrinius siūlymus), jos ir jų prekių ženklai yra labiau žinomi visuomenei.
            
            
               Vis dėlto nepaisant pranašumų, kurių suteikia įtraukimas į biržos prekybos sąrašus, MVĮ skirtoms ES viešosioms rinkoms sunku pritraukti naujų emitentų. MVĮ sprendimą pradėti viešai platinti savo finansines priemones ir investuotojų sprendimą į jas investuoti lemia daugelis veiksnių. Iš poveikio vertinimo
                  3
                matyti, kad viešosiose rinkose MVĮ susiduria su dviejų rūšių problemomis: i) pasiūlos – emitentams tenka didelės reikalavimų, taikomų įtraukiant į viešųjų rinkų prekybos sąrašus, laikymosi išlaidos; ii) paklausos – emitentus (dėl didesnės kapitalo kainos), investuotojus (kurie iš pat pradžių gali nenorėti investuoti į MVĮ dėl mažo likvidumo ir susijusios kintamumo rizikos) ir rinkos tarpininkus (kurių verslo modeliai grindžiami klientų užsakymų srautu likvidžiose rinkose) gali slėgti nepakankamas likvidumas. 
            
            
               Komisija nutarė pateikti pasiūlymą dėl teisėkūros procedūra priimamo akto kartu su Komisijos deleguotuoju reglamentu, kuriuo bus padaryti ES taisyklių sąvado techniniai pakeitimai siekiant: i) mažinti MVĮ tenkančią administracinę naštą ir reglamentavimo reikalavimų laikymosi išlaidas, kai jų finansinės priemonės įtraukiamos į prekybos MVĮ augimo rinkoje sąrašą, kartu užtikrinant aukšto lygio investuotojų apsaugą ir rinkos vientisumą, ir ii) padidinti į prekybos MVĮ augimo rinkose sąrašus įtrauktų nuosavo kapitalo priemonių likvidumą. Komisijos pasiūlymu dėl reglamento
                  4
                bus padaryti specialūs Piktnaudžiavimo rinka reglamento
                  5
                ir Prospektų reglamento
                  6
                pakeitimai. Komisijos deleguotuoju reglamentu bus iš dalies pakeista MVĮ augimo rinkų sistema, t. y. nauja daugiašalių prekybos sistemų (DPS) kategorija, nustatyta FPRD II. 
            
            
               FPRD II nustatyta, kad MVĮ augimo rinkų tikslas turėtų būti „sudaryti palankesnes sąlygas mažosioms ir vidutinėms įmonėms (toliau – MVĮ) gauti kapitalo“ ir kad „[r]eikėtų dėmesį skirti klausimui, kaip būsimu reguliavimu būtų galima toliau didinti tos rinkos naudojimo mastą ir skatinti naudotis ta rinka, kad ji taptų patraukli investuotojams, taip pat palengvinti administracinę naštą ir suteikti naujų paskatų MVĮ patekti į kapitalo rinkas pasitelkiant MVĮ augimo rinkas“
                  7
               .
            
            
               Tačiau iš poveikio vertinimo, atlikto prieš rengiant šį Komisijos deleguotąjį reglamentą, matyti, kad MVĮ augimo rinkų naudojimą riboja dvi reglamentavimo kliūtys: 
            
            
               i)šiuo metu pagal apibrėžtį MVĮ augimo rinka yra daugiašalė prekybos sistema, kurios bent 50 % emitentų yra MVĮ. Pagal Direktyvą 2014/65/ES nuosavo kapitalo MVĮ emitentai – bendrovės, kurių vidutinė rinkos kapitalizacija, remiantis paskutinių trejų kalendorinių metų kotiravimo verte metų pabaigoje, yra mažesnė nei 200 mln. EUR. Dabartinėje ne nuosavo kapitalo MVĮ emitento apibrėžtyje, pateikiamoje Komisijos deleguotajame reglamente (ES) 2017/565, daroma nuoroda į 2003 m. Komisijos rekomendaciją dėl labai mažų, mažųjų ir vidutinio dydžio įmonių apibrėžties
                  8
               . Ši ne nuosavo kapitalo MVĮ emitentų apibrėžtis yra nepritaikyta mažoms įmonėms, leidžiančioms obligacijas daugiašalėse prekybos sistemose. Nors šios įmonės gali būti laikomomis MVĮ, kai lyginama su didesnėmis įmonėmis, viešosiose rinkose leidžiančiomis skolos priemones, jos dažnai neatitinka 2003 m. rekomendacijoje išdėstytų kriterijų. Tinkamai nesukalibravus ne nuosavo kapitalo MVĮ emitento apibrėžties, daugiašalėms prekybos sistemoms bus sudėtingiau įsiregistruoti kaip MVĮ augimo rinkoms. Todėl įmonės negalės pasinaudoti galimomis lengvatomis, suteikiamomis MVĮ augimo rinkų emitentams; 
            
            
               ii)viena vertus, MVĮ augimo rinkų ne nuosavo kapitalo emitentai privalo skelbti pusmetines finansines ataskaitas. Kita vertus, pagal Skaidrumo direktyvą
                  9
                reguliuojamos rinkos emitentams, leidžiantiems (profesionaliesiems investuotojams parduodamas) obligacijas, kurių vieneto nominalioji vertė viršija 100 000 EUR, taikomas kitoks skelbimo reikalavimas. Šis reikalavimas kai kuriems ne nuosavo kapitalo emitentams gali užkrauti per didelę naštą. Todėl DPS, kurių veikla orientuota į obligacijas arba tiek į nuosavo kapitalo, tiek į obligacijų išleidimą savo platformose, gali neturėti motyvacijos registruotis kaip MVĮ augimo rinkos; 
            
            
               iii)santykinai nedidelis MVĮ akcijų, kuriomis prekiaujama DPS, kiekis dažnai paaiškinamas nedideliu mažų emitentų dydžiu ir ribota laisvąja cirkuliacija. Vis dėlto MVĮ augimo rinkos nėra įpareigotos (emitentams, siekiantiems, kad jų finansinėmis priemonėmis būtų leista prekiauti) taikyti laisvosios cirkuliacijos sąlygos. Tai minimalus kapitalo kiekis viešosiose rinkose, kuriuo galima laisvai prekiauti. Neužtikrinus laisvosios cirkuliacijos, antrinėje rinkoje likvidumas gali būti skatinamas nepakankamai. 
            
            
               Komisijos deleguotasis reglamentas yra grindžiamas įgaliojimais, nustatytais FPRD II 4 straipsnio 2 dalyje ir 33 straipsnio 8 dalyje, kuriais Komisija įgaliojama: i) pritaikyti 4 straipsnio 1 dalies apibrėžtis siekiant jas suderinti su rinkos pokyčiais ir ii) patikslinti 33 straipsnio 3 dalyje nustatytus reikalavimus, visų pirma susijusius su sąlygomis, kuriomis suteikiami pirminiai ir vėlesni leidimai prekiauti emitentų finansinėmis priemonėmis MVĮ augimo rinkose. Komisijos deleguotuoju reglamentu siekiama iš dalies pakeisti Komisijos deleguotąjį reglamentą (ES) 2017/565.
            
            
               2.KONSULTACIJOS PRIEŠ PRIIMANT AKTĄ
            
            
               2017 m. lapkričio 14 d. Komisijos tarnybos surengė techninį praktinį seminarą, kuriame dalyvavo maždaug 25 vertybinių popierių biržų atstovai iš 27 valstybių narių. Praktinio seminaro tikslas buvo aptarti MVĮ galimybių patekti į viešąsias rinkas reglamentavimo sistemos technines nuostatas ir galimas lengvatas. 2017 m. lapkričio 28 d. Komisijos tarnybos taip pat surengė techninį praktinį seminarą tuo pačiu klausimu; jame dalyvavo maždaug 30 emitentų, investuotojų, maklerių ir kitų finansų tarpininkų atstovų. 
            
            
               Nuo 2017 m. gruodžio 18 d. iki 2018 m. vasario mėn. vyko Komisijos tarnybų surengtos viešos konsultacijos dėl proporcingo reglamentavimo aplinkos, kuri būtų palanki MVĮ įtraukimui į prekybos sąrašus, sukūrimo. Per viešas konsultacijas daugiausia dėmesio skirta trims pagrindinėms sritims: 1) kaip papildyti FPRD II sukurtą MVĮ augimo rinkų koncepciją; 2) kaip palengvinti į MVĮ augimo rinkų prekybos sąrašus įtrauktų įmonių naštą; 3) kaip plėtoti vietos vertybinių popierių biržas supančias ekosistemas, visų pirma siekiant didinti į šių prekybos vietų prekybos sąrašus įtrauktų akcijų likvidumą. Komisija gavo 71 atsakymą, pateiktą suinteresuotųjų šalių iš 18 valstybių narių
                  10
               . Per šias viešas konsultacijas iškelti konkretūs klausimai dėl ne nuosavo kapitalo emitentų apibrėžties, skirtos MVĮ augimo rinkai, MVĮ augimo rinkos emitentui taikomos pusmetinių finansinių ataskaitų teikimo prievolės ir galimybės ES teisės aktuose nustatyti minimalios laisvosios cirkuliacijos reikalavimą.
            
            
               Komisija taip pat tarėsi su valstybėmis narėmis Europos vertybinių popierių komiteto ekspertų grupės (EGESC) susitikimuose 2017 m. lapkričio 10 d. ir 2018 m. balandžio 16 d., taip pat Finansinių paslaugų komiteto posėdyje 2018 m. gegužės 3 d. Be to, 2018 m. gegužės 3–15 d. Komisija, laikydamasi geresnio reglamentavimo principų, konsultavosi su EGESC nariais dėl Komisijos deleguotojo reglamento projekto. Atsakymus atsiuntė septynios valstybės narės (DK, FR, NL, PL, PT, SE, UK). 
            
            
               Laikantis geresnio reglamentavimo principų, deleguotojo reglamento projektas keturias savaites (2018 m. gegužės 24 d.–birželio 21 d.) buvo skelbiamas Komisijos interneto svetainėje. Komisija sulaukė dvylikos viešųjų ir privačiųjų suinteresuotųjų šalių
                  11
                nuomonių. Dauguma suinteresuotųjų šalių pritarė deleguotojo reglamento projekte išdėstytiems pakeitimams. Vis dėlto kai kurios suinteresuotosios šalys išreiškė susirūpinimą dėl minimalios laisvosios cirkuliacijos reikalavimo, nes toks reikalavimas galėtų būti vertinamas kaip papildoma kliūtis mažų emitentų pradiniam viešam akcijų platinimui. Tačiau jei nebūtų nustatyta laisvosios cirkuliacijos reikalavimo įtraukimo į prekybos sąrašus metu, abejonių galėtų sukelti emitento argumentacija priimant sprendimą dėl pradinio viešo akcijų platinimo MVĮ augimo rinkoje užuot likus privačia įmone. Deleguotojo reglamento projektu MVĮ augimo rinkų operatoriams jau suteikta galimybė lanksčiai pritaikyti reikalavimą prie vietos sąlygų ir nustatyti tikslius kriterijus bei laisvosios cirkuliacijos reikalavimo ribą. Siekiant toliau spręsti per viešas konsultacijas iškeltus susirūpinimą keliančius klausimus, dabar 78 straipsnio 2 dalies a punkte nustatyta, kad laisvosios cirkuliacijos reikalavimas gali būti išreikštas absoliučiąja verte arba procentine išleisto akcinio kapitalo bendros vertės dalimi. Toje nuostatoje patikslinama, kad laisvosios cirkuliacijos reikalavimas taikomas tik pirmajam leidimui prekiauti akcijomis (t. y. pradinio viešo akcijų platinimo atveju), o ne paskesniems leidimams prekiauti (t. y. antriniam platinimui). 
            
         
         
            
               Remiantis šių konsultacijų rezultatais taip pat iš dalies pakeista deleguotojo reglamento projekto 77 straipsnio 2 dalis. Dabar šiuo straipsniu nustatoma, kad ne nuosavo kapitalo emitentas gali būti laikomas MVĮ pagal FPRD II, jeigu jo skolos vertybinių popierių emisijų nominalioji vertė per ankstesnius kalendorinius metus visose prekybos vietose visoje Sąjungoje neviršija 50 mln. EUR. Nuoroda į skolos vertybinių popierių emisijas per ankstesnius kalendorinius metus padės išvengti painiojimo su neapmokėtomis emisijomis. Nuoroda į nominaliąją vertę padės išvengti interpretavimo problemų tuo atveju, jeigu naujų skolos vertybinių popierių emisijų vertė per dvylikos mėnesių laikotarpį pasikeistų. 
            
            
               3.DELEGUOTOJO AKTO TEISINIAI ASPEKTAI
            
            
               Komisijos deleguotajame reglamente pateikiamos trys funkcinės nuostatos. Pirmiausia juo dabartinė ne nuosavo kapitalo emitento apibrėžtis, pateikta 77 straipsnio 2 dalyje, pakeičiama nauja apibrėžtimi, grindžiama emisijos dydžio kriterijumi. Nustatoma 50 mln. EUR per 12 mėn. laikotarpį riba. Taigi nustatant MVĮ augimo rinką ne nuosavo kapitalo emitentas bus laikomas MVĮ, jeigu jo skolos vertybinių popierių emisijų nominalioji vertė per ankstesnius kalendorinius metus neviršija 50 mln. EUR (atėmus kredito įstaigos suteiktas paskolas). Dėl šios mažiau griežtos apibrėžties bus lengviau registruoti MVĮ augimo rinkas, kurių veikla orientuota į obligacijas arba tiek į nuosavo kapitalo, tiek į obligacijų emisijas. Siekiant išvengti reguliacinio arbitražo rizikos, šioje nuostatoje taip pat nurodoma, kad vertinant, ar emitentas neviršija šios ribos ir gali būti laikomas MVĮ, būtina atsižvelgti į visas skolos vertybinių popierių emisijas, kurios galėjo būti išleistos visose prekybos vietose Europos Sąjungoje. 
            
            
               Antra, Komisijos deleguotuoju reglamentu keičiamas 78 straipsnio 2 dalies g punktas paliekant MVĮ augimo rinkų operatoriams galimybę lanksčiai taikyti pusmetinių finansinių ataskaitų teikimo reikalavimą ne nuosavo kapitalo emitentams (šios prievolės taikymo nekeičiant nuosavo kapitalo emitentams). Taip bus sudarytos vienodos sąlygos ne nuosavo kapitalo emitentams MVĮ augimo rinkoje ir ne nuosavo kapitalo emitentams reguliuojamoje rinkoje, kuriems pusmetinių finansinių ataskaitų teikimo prievolė pagal Skaidrumo direktyvą (2004/109/EB) netaikoma. 
            
            
               Trečia, Komisijos deleguotuoju reglamentu nustatomas naujas 78 straipsnio 2 dalies j punktas, kuriuo reikalaujama, kad pagal MVĮ augimo rinkos įtraukimo į prekybos sąrašus taisykles nuosavo kapitalo emitentams būtų taikomas laisvosios cirkuliacijos reikalavimas, kai akcijomis leidžiama prekiauti pirmą kartą. MVĮ augimo rinkas valdantys rinkos operatoriai arba investicinės įmonės turės galimybę patvirtinti su šiuo laisvosios cirkuliacijos reikalavimu susijusį specialų kriterijų ir ribą. Šis reikalavimas gali būti išreikštas procentine išleisto akcinio kapitalo bendros vertės dalimi arba absoliučiąja verte. Taip MVĮ augimo rinkoms būtų užkirstas kelias į prekybos sąrašus įtraukti įmones, kurios įtraukimo metu yra visiškai nelikvidžios.
            
            
               KOMISIJOS DELEGUOTASIS REGLAMENTAS (ES) …/...
            
            
               2018 12 13
            
            
               kuriuo skatinant naudoti MVĮ augimo rinkas Europos Parlamento ir Tarybos direktyvos 2014/65/ES taikymo tikslais iš dalies keičiamos Komisijos deleguotojo reglamento (ES) 2017/565 nuostatos, susijusios su tam tikromis registracijos sąlygomis
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2015 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES
                  12
               , ypač į jos 4 straipsnio 2 dalį ir 33 straipsnio 8 dalį,
            
            
               kadangi:
            
            
               (1)kapitalo rinkų sąjungos iniciatyva siekiama mažinti visų mažųjų ir vidutinių įmonių (MVĮ) priklausomybę nuo bankų skolinimo, įvairinti joms rinkoje prieinamus finansavimo šaltinius ir skatinti MVĮ leisti obligacijas ir akcijas viešosiose rinkose. Sąjungoje įsisteigusios įmonės, siekiančios pritraukti kapitalo prekybos vietose, susiduria su didelėmis vienkartinėmis ir nuolatinėmis informacijos atskleidimo ir reikalavimų laikymosi išlaidomis, kurios nuo pat pradžių gali jas atgrasyti nuo siekio būti įtrauktoms į Sąjungos prekybos vietų prekybos sąrašą. Be to, MVĮ išleidžiamoms akcijoms Sąjungos prekybos vietose dažniausiai būdingas mažesnis likvidumas ir didesnis kintamumas, o tai didina kapitalo kainą, todėl šis finansavimo šaltinis yra per sudėtingas; 
            
            
               (2)Direktyva 2014/65/ES sukurta nauja prekybos vietų rūšis – MVĮ augimo rinkos, kurios yra daugiašalių prekybos sistemų (DPS) pogrupis ir kuriomis siekiama sudaryti palankesnes sąlygas MVĮ gauti kapitalo ir specialistų rinkoms, kurios siekia patenkinti MVĮ emitentų poreikius, toliau plėtoti. Be to, Direktyvoje 2014/65/ES buvo numatyta, kad reikėtų dėmesį skirti klausimui, kaip būsimu reguliavimu būtų galima toliau didinti tos rinkos naudojimo mastą ir skatinti naudotis ta rinka, kad ji taptų patraukli investuotojams, taip pat sumažinti administracinę naštą ir suteikti naujų paskatų MVĮ patekti į kapitalo rinkas pasitelkiant MVĮ augimo rinkas; 
            
            
               (3)siekiant užtikrinti MVĮ augimo rinkų likvidumą ir pelningumą, Direktyvos 2014/65/ES 33 straipsnio 3 dalies a punkte reikalaujama, kad bent 50 % emitentų, kurių finansinėmis priemonėmis leista prekiauti MVĮ augimo rinkoje, būtų MVĮ, leidžiančios nuosavo kapitalo ir (arba) skolos vertybinius popierius. Pagal Direktyvą 2014/65/ES nuosavo kapitalo MVĮ emitentai – bendrovės, kurių vidutinė rinkos kapitalizacija, remiantis paskutinių trejų kalendorinių metų kotiravimo verte metų pabaigoje, yra mažesnė nei 200 mln. EUR. Kita vertus, Komisijos deleguotajame reglamente (ES) 2017/565
                  13
                nurodoma, kad ne nuosavo kapitalo (tik skolos vertybinių popierių) MVĮ emitentai turėtų atitikti bent dvi iš toliau nurodytų trijų sąlygų: i) darbuotojų skaičiaus (mažiau nei 250); ii) bendro balanso (mažiau nei 43 mln. EUR) ir iii) metinės grynosios apyvartos (mažiau nei 50 mln. EUR). Paaiškėjo, kad šis reikalavimas, pagal kurį ne nuosavo kapitalo emitentas laikomas MVĮ, yra per daug ribojantis, nes tokie emitentai paprastai yra didesni nei įprastos MVĮ. Taigi daugelis ne nuosavo kapitalo emitentų negali būti laikomi MVĮ pagal Deleguotąjį reglamentą (ES) 2017/565, nors ir toliau yra santykinai mažo dydžio. Negalėdami atitikti MVĮ laikomų emitentų 50 % ribos, daugelis DPS, kurių veikla orientuota į MVĮ skolos vertybinių popierių emisijas arba tiek į obligacijų, tiek į akcijų emisijas, negali registruotis kaip MVĮ augimo rinkos. Jei DPS operatoriai nesinaudoja MVĮ augimo rinkų sistema, tokiose DPS veikiantys emitentai savo ruožtu negali gauti naudos dėl švelnesnių reguliavimo reikalavimų, numatytų siekiant skatinti įtraukimą į prekybos sąrašus ir emisijas šiose MVĮ augimo rinkose. Siekiant sudaryti sąlygas didesniam DPS skaičiui registruotis kaip MVĮ augimo rinkos, emitento skolos vertybinių popierių emisijų (išskyrus paskolas) nominaliąją vertę per ankstesnius kalendorinius metus reikėtų nustatyti kaip vienintelį kriterijų, pagal kurį ne nuosavo kapitalo emitentai MVĮ augimo rinkų atžvilgiu būtų laikytini MVĮ. Komisija stebės, ar nauja ne nuosavo kapitalo MVĮ emitentų apibrėžtis veiksmingai sudaro sąlygas DPS registruotis kaip MVĮ augimo rinkos ir koks jos poveikis rinkos pokyčiams ir investuotojų pasitikėjimui; 
            
            
               (4)Deleguotajame reglamente (ES) 2017/565 nurodoma, kad MVĮ augimo rinkoje neturėtų būti nustatyta taisyklių, kurios emitentams užkrauna didesnę naštą nei ta, kuri emitentams tenka reguliuojamose rinkose. Tačiau Deleguotojo reglamento (ES) 2017/565 78 straipsnio 2 dalies g punktu MVĮ augimo rinkų emitentai įpareigojami skelbti pusmetines finansines ataskaitas. Kita vertus, ne nuosavo kapitalo emitentams, kurių veikla orientuota į profesionaliuosius klientus reguliuojamose rinkose, pagal Europos Parlamento ir Tarybos direktyvą 2004/109/EB tokia pati prievolė nėra taikoma. Įrodyta, kad MVĮ augimo rinkų ne nuosavo kapitalo emitentams taikoma pusmetinių finansinių ataskaitų rengimo prievolė yra neproporcinga. Kadangi daug į MVĮ orientuotų DPS ne nuosavo kapitalo emitentams netaiko pusmetinių finansinių ataskaitų teikimo reikalavimo, toks privalomas reikalavimas pagal Deleguotąjį reglamentą (ES) 2017/565, regis, atima norą DPS operatoriams registruotis kaip MVĮ augimo rinkos. Todėl MVĮ augimo rinkos operatoriui turėtų būti suteikta galimybė nuspręsti, ar taikyti ne nuosavo kapitalo emitentams pusmetinių finansinių ataskaitų skelbimo reikalavimą; 
            
            
               (5)būta atvejų, kai tam tikri MVĮ augimo rinkų emitentai į viešąsias rinkas pateikia tik nedidelę savo akcinio kapitalo emisijos dalį, taip padidindami prekybos tomis akcijomis rizikingumą investuotojams ir darydami neigiamą poveikį likvidumui. Tai savo ruožtu atima norą investuotojams investuoti į akcijas, esančias MVĮ augimo rinkos prekybos sąrašuose. Todėl, siekdami užtikrinti akcijų likvidumą ir padidinti investuotojų pasitikėjimą, MVĮ augimo rinkų operatoriai turėtų taikyti reikalavimą, pagal kurį pageidaujant pirmą kartą gauti leidimą prekiauti būtų privaloma į prekybos apyvartą pateikti minimalų akcijų kiekį (laisvosios cirkuliacijos sąlyga). Vis dėlto MVĮ augimo rinkų operatoriams turėtų būti suteikta galimybė nustatyti tinkamą ribą priklausomai nuo konkrečių rinkos aplinkybių, taip pat pasirenkant, ar kiekį išreikšti absoliučiąja verte, ar procentine išleisto akcinio kapitalo bendros vertės dalimi;
            
            
               (6)todėl Deleguotasis reglamentas (ES) 2017/565 turėtų būti atitinkamai iš dalies pakeistas;
            
            
               (7)kad įsitvirtinę MVĮ augimo rinkų operatoriai turėtų pakankamai laiko savo registracijos sąlygoms pritaikyti, jiems turėtų būti suteiktas minimalus laikotarpis po šio reglamento įsigaliojimo. Todėl šis reglamentas turėtų būti pradėtas taikyti po trijų mėnesių nuo jo įsigaliojimo, 
            
         
         
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotasis reglamentas (ES) 2017/565 iš dalies keičiamas taip:
            
            
               1.77 straipsnio 2 dalis pakeičiama taip:
            
            
               „2. Emitentas, kurio nuosavo kapitalo priemonėmis neprekiaujama jokioje prekybos vietoje, Direktyvos 2014/65/ES 4 straipsnio 1 dalies 13 punkto taikymo tikslais laikomas MVĮ, jeigu jo skolos vertybinių popierių emisijų nominalioji vertė per ankstesnius kalendorinius metus visose prekybos vietose visoje Sąjungoje neviršija 50 mln. EUR.“;
            
            
               2.78 straipsnio 2 dalis keičiama taip:
            
            
               (a)papildoma šiuo j punktu:
            
            
               „j) reikalauja, kad emitentai, pirmą kartą pageidaujantys, kad jų akcijos būtų įtrauktos į jos prekybos vietos prekybos sąrašus, pateiktų prekybai DPS minimalų savo išleistų akcijų kiekį, laikydamiesi DPS operatoriaus nustatytinos ribos, išreikštos absoliučiąja verte arba procentine išleisto akcinio kapitalo bendros vertės dalimi.“;
            
            
               (b)papildoma šia pastraipa:
            
            
               „DPS operatorius gali emitentams, kurių nuosavo kapitalo priemonėmis neprekiaujama DPS, netaikyti šios dalies pirmos pastraipos g punkte nurodyto reikalavimo skelbti pusmetines finansines ataskaitas. Kai DPS operatorius pasinaudoja šios pastraipos pirmame sakinyje nurodyta galimybe, kompetentinga institucija nereikalauja, kad pirmos pastraipos g punkto tikslu emitentai, kurių nuosavo kapitalo priemonėmis neprekiaujama DPS, skelbtų pusmetines finansines ataskaitas.“.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo [datą – 3 mėnesiai nuo įsigaliojimo – prašome įrašyti Leidinių biuro].
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 12 13
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES.
               
               
                  
                     (2)
                  
                        Komisijos komunikatas dėl kapitalo rinkų sąjungos veiksmų plano laikotarpio vidurio peržiūros (SWD(2017) 224 final ir SWD(2017) 225 final, 2017 m. birželio 8 d.).
               
               
                  
                     (3)
                  
                        Poveikio vertinimo numeris 
               
               
                  
                     (4)
                  
                        Pasiūlymo dėl reglamento nuorodos numeris
               
               
                  
                     (5)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas).
               
               
                  
                     (6)
                  
                        2017 m. birželio 14 d. Europos Parlamento ir Tarybos reglamentas (ES) 2017/1129 dėl prospekto, kuris turi būti skelbiamas, kai vertybiniai popieriai siūlomi viešai arba įtraukiami į prekybos reguliuojamoje rinkoje sąrašą.
               
               
                  
                     (7)
                  
                        Direktyvos 2014/65/ES (FPRD II) 132 konstatuojamoji dalis. 
               
               
                  
                     (8)
                  
                        Ne nuosavo kapitalo emitentas laikytinas MVĮ, jeigu pagal paskutines metines arba konsoliduotas finansines ataskaitas jis atitinka bent jau du iš šių trijų kriterijų: i) vidutinis darbuotojų skaičius finansiniais metais yra mažesnis nei 250; ii) bendras balansas neviršija 43 mln. EUR ir iii) metinė grynoji apyvarta neviršija 50 mln. EUR (Komisijos rekomendacija 2003/361/EB).
               
               
                  
                     (9)
                  
                        2013 m. spalio 22 d. Europos Parlamento ir Tarybos direktyva 2013/50/ES, kuria iš dalies keičiama Europos Parlamento ir Tarybos direktyva 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo.
               
               
                  
                     (10)
                  
                        Šešių valdžios institucijų (2 finansų ministerijų, 4 NKI); 18 biržų; 35 sektoriaus asociacijų (6 maklerių, 14 investicijų valdytojų ir (arba) investicijų bankų, 4 draudikų, 3 apskaitos ir (arba) audito, 2 kredito reitingų agentūrų, 4 emitentų, 1 pensijų išmokėjimo), 2 NVO, 2 konsultacinių įmonių ir (arba) advokatų kontorų, 2 skatinamąjį finansavimą teikiančių bankų, 1 mokslo įstaigos; ESMA vertybinių popierių ir rinkų suinteresuotųjų šalių grupės ir Finansinių paslaugų naudotojų grupės. Tos suinteresuotosios šalys yra iš 18 valstybių narių: AT, BE, CZ, DE, DK, EE, EL, ES, FI, FR, HR, IE, IT, LV, NL, PL, SE, UK.
               
               
                  
                     (11)
                  
                        4 vertybinių popierių biržų ir vienos joms atstovaujančios asociacijos; 3 emitentams atstovaujančių organizacijų; vienos bankams atstovaujančios asociacijos; vienos makleriams ir finansų tarpininkams atstovaujančios asociacijos; vienos nacionalinės kompetentingos institucijos. Tos suinteresuotosios šalys buvo iš penkių valstybių narių: BE, DE, IT, SE ir UK. 
               
               
                  
                     (12)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
               
               
                  
                     (13)
                  
                        2016 m. balandžio 25 d. Komisijos deleguotojo reglamento (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 087, 2017 3 31, p. 1), 77 straipsnio 2 dalis.